b'\n_START_ARTICLE_\nLauttastenj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 32 hehtaaria ja se on 1,4 kilometri\xc3\xa4 pitk\xc3\xa4 ja 400 metri\xc3\xa4 leve\xc3\xa4. Se sijaitsee m\xc3\xa4kisell\xc3\xa4 yl\xc3\xa4nk\xc3\xb6alueella m\xc3\xa4kien v\xc3\xa4lisess\xc3\xa4 painaumassa. T\xc3\xa4llaisia m\xc3\xa4ki\xc3\xa4 ovat esimerkiksi Tielevonvuori, Lauttasvuori ja Kissannokanm\xc3\xa4ki. Er\xc3\xa4\xc3\xa4t rannat ovat jyrkki\xc3\xa4, vaikka edell\xc3\xa4 lueteltujen m\xc3\xa4kien huiput sijaitsevat kauempana. J\xc3\xa4rvell\xc3\xa4 ei ole kartan mukaan saaria. Sen rantaviivan pituus on 3,7 kilometri\xc3\xa4 ja sen rannat ovat mets\xc3\xa4maata. Rannoille on rakennettu yhdeks\xc3\xa4n vapaa-ajan asuntoa. Niille tulee tiet yhdystielt\xc3\xa4 14299, joka kulkee Ristij\xc3\xa4rven ja Hirvij\xc3\xa4rven v\xc3\xa4lill\xc3\xa4. J\xc3\xa4ms\xc3\xa4n vastainen raja ohittaa sen 150 metrin et\xc3\xa4isyydell\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) Lepp\xc3\xa4hampaanjoen valuma-alueella (35.75), jonka Sahajoen valuma-alueeseen (35.756) se kuuluu. J\xc3\xa4rven vedenpinnan korkeus on 129,2 metri\xc3\xa4 mpy. Siihen on johdettu viisi mets\xc3\xa4ojaa, joista yksi tuo pienen Lilvasj\xc3\xa4rven vesi\xc3\xa4. J\xc3\xa4rven oma laskuoja l\xc3\xa4htee sen l\xc3\xa4nsip\xc3\xa4\xc3\xa4st\xc3\xa4 ja se laskee 1,5 kilometrin p\xc3\xa4\xc3\xa4ss\xc3\xa4 Lamminj\xc3\xa4rveen. Vesireitti jatkuu alemmaksi ja p\xc3\xa4\xc3\xa4ttyy lopulta Sahajokeen.\n_START_SECTION_\nHistoriaa\n_START_PARAGRAPH_\nVuoden 1958 peruskartassa oli j\xc3\xa4rven it\xc3\xa4p\xc3\xa4\xc3\xa4ss\xc3\xa4 ja l\xc3\xa4nsip\xc3\xa4\xc3\xa4ss\xc3\xa4 peltomaita, jotka kuuluivat kahdelle maatilalle. Seuraavassa vuoden 1977 kartassa oli it\xc3\xa4p\xc3\xa4\xc3\xa4n rantaan ulottuvat pellot metsitetty. L\xc3\xa4nsip\xc3\xa4\xc3\xa4n maatila on luopunut viljelyst\xc3\xa4 vuoden 1986 kartan julkaisun j\xc3\xa4lkeen.'